Il-Malta Union of Teachers (MUT) se tkun qed tiddiskuti azzjoni industrijali mal-membri tagħha, il-ġimgħa d-dieħla wara li l-Ġimgħa fallew it-taħditiet dwar ftehim kollettiv tal-Junior College. Il-Unjin sostniet li l-Industrial Relations Unit (IRU) tal-gvern issottomettiet ftehim emendat li fih elimina klawsoli li ġew miftiehma. L-MUT ilmentat li, "klawsoli li ġew diskussi għal xhur sħaħ ġew irtirati mill-università mingħajr ma kien hemm ebda ġustifikazzjoni". Il-Junior College hija parti mill-Università ta' Malta. L-MUT qalet li tinsab iddispjaċuta b'dak li ġara u ħarġet mil-laqgħa bi protesta. Hija rreġistrat tilwima industrijali mal-gvern u l-università. Hija kkonfermat ukoll li se jiltaqa' mal-membri li ġew affettwati minn dan il-ftehim il-ġimgħa d-dieħla biex tibda azzjoni industrijali. "L-Università ta ' Malta lesta li terġa' tiltaqa ' mal-MUT" L-Università ta' Malta qalet li, fil-bidu, kienet qiegħda tinnegozja ftehim kollettiv wieħed biex jiġi ffirmat kemm mal-Assoċċjazzjoni għall-Ħaddiema Akkademiċi fl-Università ta' Malta (UMASA) kif ukoll mal-MUT, li jkopri l-gradi akkademiċi kollha kemm fl-università kif ukoll fil-Junior College kif kien il-ftehim kollettiv preċedenti. L-Università żiedet li, it-taħditiet bejnha u l-UMASA ġew finalizzati u ġie ffirmat ftehim kollettiv ġdid. L-Università qalet li ġew imtejba l-kundizzjonijiet li ġew proposti waqt diskussjonijiet mal-MUT dwar ftehim kollettiv separat. Ġie spjegat li kien hemm propost pakkett finanzjarju aħjar għall-ħaddiema akkademiċi kollha tal-Junior College bejn l-2019 sal-2023 u l-ħaddiema jistgħu jipprogressaw iktar fil-karriera tagħhom fil-gradi akkademiċi kollha. L-università kompliet li minkejja dan l-MUT ħarġet mil-laqgħa mingħajr ma kkunsidrat il-proposti. L-Università ta' Malta qalet li hija tibqa' impenjata u lesta biex tiltaqa' mal-MUT biex tkompli n-negozjati u tiffinalizza dan il-ftehim u rrimarkat li l-ftehim jista' jiġi ffirmat biss ladarba kull entità taqbel dwar il-klawsoli kollha. .td_uid_3_60fd0f33b2aa2_rand.td-a-rec-img{text-align:left}.td_uid_3_60fd0f33b2aa2_rand.td-a-rec-img img{margin:0 auto 0 0}